《刘考功公㦷见示夏峰老人书卷属题长歌》
清代·汪楫

夏峰老人双眸空，论交只许刘考功。长安只字不肯入，尺素突考开心胸。

上言日读数行书，衰老以此酬苍穹。下言刘君世所望，不为韩富非英雄。

虚堂披对正六月，满天赤日来清风。老笔生硬转妩媚，直欲处处藏其锋。

良马识途恶荆棘，苍鹰愿击愁樊笼。江河日下事日变，世无鲁叟谁弥缝？

我闻刘君昔偕隐，携琴荷锸惊老农。尽散家产别亲串，逝将食力深山中。

若使至今不一考，人间安用双赤松？待汝他日济时了，把酒问汝将安从？

作者简介：（1626—1689）江南休宁人，居扬州，字舟次，号悔斋。康熙十八年举博学鸿儒，授检讨。曾充册封琉球正使。旋为河南府知府，官至福建布政使。早负诗名，与汪懋麟并称“二汪”。有《悔斋集》。